recursal/SuperWikiNEXT-32B huggingface dataset:
**מיכאל רביב** (נולד ב-7 בספטמבר 1946) הוא אגרונום פרופסור אמריטוס לחקלאות במרכז וולקני ובפקולטה לחקלאות של האוניברסיטה העברית ברחובות.

ביוגרפיה
--------

רביב נולד בתל אביב לאנטולי (נפתלי) רבינוביץ ולאסתר שפירא רבינוביץ. אימו הייתה נכדתו של הרב הליטאי זלמן סנדר כהנא שפירא. הוא למד בתיכון אליאנס בתל אביב, היה חבר בתנועת הנוער המחנות העולים ושירת בנח"ל. במהלך השירות נישא לאילה נהרין רביב, ולאחר השחרור הם הצטרפו לקיבוץ אייל. ב-1970 הם עזבו את הקיבוץ, חזרו לתל אביב ורביב החל את לימודיו בפקולטה לחקלאות ברחובות, שם הוא השלים לימודי תואר ראשון, שני ודוקטורט בשנת 1979. החל לעבוד במכון וולקני בבית דגן כבר בזמן לימודיו והצטרף כחוקר בכיר במרכז המחקר נווה יער של מנהל המחקר החקלאי עם סיום לימודיו. עבד בנווה יער מ-1979 עד פרישתו ב-2013, ושימש כראש השלוחה בשנים 1999–2005.

עבודתו המדעית
-------------

פרסם יותר ממאה מאמרים בכתבי עת מדעיים והשתתף בעריכת ספר משפיע על גידול במצעים מנותקים שיצא בהוצאות Elsevier בשתי מהדורות. רביב התפרסם בשל עבודתיו הרבות ותרומתו המדעית בתחום החקלאות המקיימת ובפרט בתחום יצור קומפוסט.

קישורים חיצוניים
----------------

* מיכאל רביב, באתר ResearchGate
* מיכאל רביב, באתר גוגל סקולר
* מיכאל רביב, דף שער בספרייה הלאומית

הערות שוליים
------------

1. ↑   מיכאל רביב, באתר של מרכז וולקני
2. ↑  Soilless Culture: Theory and Practice
3. ↑  Soilless Culture: Theory and Practice
4. ↑  Beatrix W. Alsanius, Chris Blok, Willemijn J. M. Cuijpers, Soraya C. França, **Handbook for Composting and Compost Use in Organic Horticulture**, www.biogreenhouse.org: BioGreenhouse COST Action FA 1105, 2016, מסת"ב 978-94-6257-749-7. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266966505171
* BIBSYS: 90650018
* BnF: cb12361262j (data)
* CiNii: DA07878283
* GND: 1194885594
* ISNI: 0000 0000 0025 0318
* LCCN: n83042029
* NKC: ntk20191049538
* SUDOC: 032616740
* VIAF: 312679224
* WorldCat: lccn-n83042029

 |
פירוש נוסף ערך זה עוסק במפלגה הוויגית באנגליה. אם התכוונתם למפלגה הוויגית בארצות הברית, ראו המפלגה הוויגית (ארצות הברית).

**המפלגה הוויגית** (באנגלית: **Whig party**) הייתה מפלגה בריטית, אשר במשך שנים רבות הייתה אחת משתי המפלגות העיקריות של הממלכה המאוחדת. המפלגה הוויגית תמכה בסחר חופשי, קדימות הפרלמנט על המלוכה, ביטול העבדות, הרחבת זכות הבחירה ומתן חופש דת לכנסייה הקתולית. המפלגה הוויגית נחשבת כמפלגה הליברלית הראשונה.

היסטוריה
--------

המונח "ויג" מקורו בימי הפולמוס באשר להדחתו מכס המלוכה של המלך ג'יימס השני בשנות השמונים של המאה ה-17. התומכים בהדחה כונו "ויגים" (כינוי גנאי שמשמעותו רועה בקר), והמתנגדים לה כונו "טורים" (כינוי גנאי שמשמעותו פורע חוק). שמות אלו, שהיו בתחילתם כינויי גנאי, דבקו במפלגות עם התגבשותן, ועם התגבשות המערכת הפרלמנטרית האנגלית, כפי שאנו מכירים אותה עד היום.

במשך שנים היו בפוליטיקה הבריטית שתי מפלגות העיקריות: המפלגה הוויגית והמפלגה הטורית. באופן כללי היו הטורים מזוהים עם בעלי האדמות ועם אנשי הכנסייה האנגליקנית, ואילו הוויגים היו מזוהים בתחילה עם האריסטוקרטיה ובשלב מאוחר יותר עם מעמד הסוחרים, התעשיינים והבורגנות. הן הטורים והן הוויגים היו מחנות פוליטיים יותר מאשר מפלגות כפי מובנן המודרני.

בתחילת עידן בית הנובר, היו הוויגים המפלגה הדומיננטית בשלטון, בשל הזיהוי בין הטורים ובין היעקוביטים (תומכי בית סטיוארט). בתקופה זו לא היה לטורים כח פוליטי של ממש. בתקופת מלכותו של המלך ג'ורג' השלישי חפץ המלך לשחרר עצמו מהשפעת אנשי הכוח הוויגים, ועודד יצירת מפלגה טורית חדשה, שהורכבה מוויגים מתונים כגון ויליאם פיט הבן. תמיכתם המסוכנת של הוויגים (בהנהגת צ'ארלס ג'יימס פוקס) במהפכה הצרפתית בשנותיה הראשונות (אם כי אף הם התפכחו כשהתברר מחיר הדמים שגבתה הגיליוטינה) ובחופש דת לקתולים, הביאה לכך שהם נותרו מחוץ למוקדי הכח בין 1783 ו-1830.

ב-1830 חזרו הוויגים לשלטון, וממשלו של לורד גריי השיג רפורמות חשובות - ראויות לציון חוק הרפורמה הפרלמנטרית מ-1832, וביטול העבדות במושבות בריטניה. הוויגים נותרו לרוב מפלגה שמרנית (כמוהם כטורים), והתנגדו לשינויים מבניים במערכת השלטונית הבריטית. בתקופה זו החל ההיסטוריון הוויגי הגדול תומאס בבינגטון מקאולי לכתוב היסטוריה של אנגליה, אשר שיקפה את נקודת הראות הוויגית, בה המאורעות מגיעים לשיא עם חקיקת חוק הרפורמה הפרלמנטרית. זה הוביל לעיוות בתפיסת בני הזמן ההוא את ההיסטוריה, שכן מקאולי ניסה להרכיב עקרונות של המאה ה-19 על המערכת המורכבת של הפוליטיקה של המאה ה-17.

המפלגה הליברלית (מונח זה נטבע לראשונה בשנת 1868, אך היה בשימוש כמה שנים לפני כן), קמה כקואליציה בין ויגים, טורים תומכי רוברט פיל ורדיקלים שמאליים. מפלגה זו, בראשות לורד פלמרסטון, הייתה בתחילה מורכבת מוויגים ברובה, אך במהלך כהונתו של ראש הממשלה ויליאם יוארט גלאדסטון, איבדו הוויגים מכוחם במפלגה. במהלך הוויכוח על השלטון העצמי באירלנד בשנת 1886 פרשו ויגים רבים ממפלגה זו והקימו את המפלגה ה"ליברל-יוניוניסטית" (יוניוניסטים הם מתנגדי השלטון העצמי באירלנד). עם הקמת אירלנד העצמאית בתחילת המאה ה-20 איבדה הוויגיות כל רלוונטיות, ומאז אין מפלגה שתומכיה רואים עצמם כ"וויגים".

ראו גם
------

* המפלגה הטורית

קישורים חיצוניים
----------------

ויקישיתוף מדיה וקבצים בנושא **המפלגה הוויגית** בוויקישיתוף
* המפלגה הוויגית, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269716605171
* LCCN: n50076368
* WorldCat (עם LCCN): n50-076368

 |
**צ'ארלס הנרי "צ'אק" קופר** (באנגלית: **Charles Henry "Chuck" Cooper**;‏ 29 בספטמבר 1926 – 5 בפברואר 1984) היה כדורסלן אמריקאי, אשר שיחק בליגת ה-NBA בין העונות 1951–1956. נודע כשחקן האפרו-אמריקאי הראשון אי פעם שנבחר בדראפט ה-NBA, בשנת 1950. לאורך קריירת המשחק העמיד ממוצעים של 6.7 נקודות, 5.9 ריבאונדים ו-1.8 אסיסטים למשחק.

בספטמבר 2019 הוצג בהיכל התהילה של הכדורסל.

נעורים וקריירת מכללות
---------------------

קופר נולד בעיר פיטסבורג שבפנסילבניה. בשנת 1944 החל ללמוד במכללת וירג'יניה המערבית, אך לאחר סמסטר אחד התגייס לצי ארצות הברית לקראת סופה של מלחמת העולם השנייה. בשנת 1946 שוחרר משירותו הצבאי והמשיך את לימודיו האקדמיים באוניברסיטת דוקיין, אשר בעיר הולדתו פיטסבורג. ב-4 עונותיו בקבוצת הכדורסל של האוניברסיטה היא רשמה מאזן כולל של 78 ניצחונות ו-19 הפסדים (80.4%), והשתתפה פעמיים ב"טורניר ההזמנה הלאומי" (NIT) אשר היה באותה תקופה טורניר המכללות היוקרתי ביותר. בעונתו האחרונה בדוקיין קלע 12.0 נקודות בממוצע למשחק, ונבחר לחמישייה השנייה של העונה בליגת המכללות ("Second-team All-American").

קריירה מקצועית
--------------

בשנת 1950 שיחק לתקופה קצרה בקבוצת הראווה הארלם גלובטרוטרס. בדראפט ה-NBA 1950 נלקח קופר בבחירה ה-14 על ידי בוסטון סלטיקס, ובכך היה האפרו-אמריקאי הראשון אי פעם שנבחר בדראפט ה-NBA. לצידו של קופר הצטרפו ל-NBA באותה עונה השחקנים האפרו-אמריקאים "פורצי הדרך" נת'ניאל קליפטון וארל לויד; קליפטון היה הראשון מבין השלושה שחתם על חוזה רשמי בקבוצת NBA (ניו יורק ניקס), ולויד היה הראשון שהשתתף בפועל במשחק NBA (עם וושינגטון קפיטולס, יום אחד לפני משחק הבכורה של קופר).

בעונתו הראשונה עם הסלטיקס היה הקלעי הרביעי בקבוצתו עם 9.3 נקודות בממוצע למשחק, שהתבררו בדיעבד כשיא הקריירה שלו, ובעונות 1953 ו-1954 הפסיד עם בוסטון בשלב גמר האזור המזרחי. ב-4 עונותיו בקבוצה קלע 6.8 נקודות והוריד 6.6 ריבאונדים בממוצע למשחק. בקיץ 1954 הועבר למילווקי הוקס, במדיה קלע 7.2 נקודות למשחק במשך כעונה וחצי. בינואר 1956 שוחרר מההוקס וחתם על חוזה בפורט ויין פיסטונס, עמה העפיל בסיום העונה לגמר ה-NBA. בסדרת הגמר הפסידו הפיסטונס מול פילדלפיה ווריורס (1–4), ובסיומה פרש קופר ממשחק, בגיל 29.

ב-5 בפברואר 1984 נפטר קופר לאחר מאבק בסרטן הכבד, בגיל 57.

קישורים חיצוניים
----------------

ויקישיתוף מדיה וקבצים בנושא **צ'אק קופר** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA
* צ'אק קופר, באתר "Find a Grave" (באנגלית)

הערות שוליים
------------

1. 1 2  סיכום עונת 1950/1951, באתר ה-NBA
2. 1 2  סטטיסטיקות הקריירה של קופר ב-NBA, באתר basketball-reference.com
3. ↑  ההכרזה על מחזור היכל התהילה 2019, באתר הרשמי, 6 באפריל 2019
4. ↑  סטטיסטיקות המכללות של קופר, באתר sports-reference.com
5. 1 2  ההודעה על פטירתו של קופר, באתר הניו יורק טיימס, 7 בפברואר 1984

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009541168205171
* ISNI: 0000 0000 4637 8130
* LCCN: no99017036
* VIAF: 39005402
* WorldCat: lccn-no99017036

 |
**רסול באטלר** (באנגלית: **Rasual Butler**;‏ 23 במאי 1979 – 31 בינואר 2018) היה כדורסלן אמריקני ששיחק בליגת ה-NBA בין השנים 2002–2016, בעמדות הסמול פורוורד והקלע.
ממוצעיו הכוללים ב-NBA הם 7.5 נקודות, 2.4 ריבאונדים ו-0.8 אסיסטים למשחק.

ב-31 בינואר 2018 נהרג יחד עם אשתו בתאונת דרכים בלוס אנג'לס, לאחר שאיבד שליטה על רכבו.

נעורים ומכללות
--------------

באטלר נולד וגדל בפילדלפיה שבפנסילבניה, ובין השנים 1998–2002 למד באוניברסיטת לה סאל. ב-4 עונותיו כשחקן קבוצת הכדורסל של האוניברסיטה קלע 19.3 נקודות בממוצע למשחק.

קריירת משחק
-----------

באטלר נלקח בבחירה ה-53 של דראפט ה-NBA‏ 2002, על ידי קבוצת מיאמי היט. ב-3 עונותיו במיאמי שימש כשחקן ספסל וקלע כ-6.9 נקודות בממוצע למשחק. בעונת 2004/2005 העפיל עם ההיט לשלב גמר המזרח, בו הפסידה לדטרויט פיסטונס בתוצאה 3–4.

באוגוסט 2005 הועבר לניו אורלינס הורנטס כחלק מהטרייד הגדול בתולדות ה-NBA, בו היו מעורבים 13 שחקנים ו-5 קבוצות. במהלך 4 עונותיו בקבוצה פתח בכמחצית ממשחקי קבוצתו, וקלע ממוצע של 9.1 נקודות למשחק לצד כוכבי הקבוצה כריס פול ודייוויד וסט.

לקראת עונת 2009/2010 נשלח בטרייד ללוס אנג'לס קליפרס, בתמורה לבחירת דראפט עתידית. באותה עונה קלע שיא קריירה של 11.9 נקודות למשחק, אך במהלך העונה העוקבת שוחרר מהקבוצה. לקראת סיום העונה חתם על חוזה בשיקגו בולס, והעפיל עמה לגמר המזרח, בו הפסידה למיאמי היט בתוצאה 1–4. בעונת 2011/2012 המקוצרת שיחק עבור טורונטו ראפטורס, אשר סיימה את העונה במקום ה-11 באזור המזרחי.

בעונת 2012/2013 עבר לשחק בליגת הפיתוח של ה-NBA, כאשר חתם על חוזה בקבוצת טלסה 66'. בעונתו היחידה בקבוצה קלע 17.8 נקודות בממוצע למשחק וזכה בפרס "השחקן המשפיע של העונה", המוענק לשחקן שהצטרף לקבוצה במהלך העונה ותרם לה במידה רבה.

בעונת 2013/2014 שיחק עבור אינדיאנה פייסרס, והודח עמה בשלב גמר המזרח, בפעם השלישית בקריירה שלו. בעונת 2014/2015 הציג יכולת טובה כמחליפם מהספסל של בראדלי ביל ופול פירס בוושינגטון ויזארדס, כשקלע 7.7 נקודות בממוצע למשחק. בעונתו האחרונה בקריירה, 2015/2016, שיחק בסן אנטוניו ספרס, אך שוחרר ממנה לקראת שלב הפלייאוף לטובת החתמתו של הקלע קווין מרטין.

בשנת 2017 השתתף בעונת הבכורה של ליגת ה-BIG3, כשחקן הקבוצות "Ball Hogs" ו-"Power".

מותו
----

ב-31 בינואר 2018 נהרג יחד עם אשתו בתאונת דרכים בלוס אנג'לס, לאחר שאיבד שליטה על רכבו. בנתיחה שלאחר המוות נמצאו בדמו עקבות של מתאמפטמין, אוקסיקודון, קנאביס, וכן אלכוהול בריכוז גבוה.

קישורים חיצוניים
----------------

ויקישיתוף מדיה וקבצים בנושא **רסול באטלר** בוויקישיתוף
* רסול באטלר, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של באטלר ב-NBA, באתר basketball-reference.com
2. 1 2  ראסול באטלר ואשתו נהרגו בתאונת דרכים בלוס אנג'לס, באתר וואלה!‏, 31 בינואר 2018
3. ↑  סטטיסטיקות המכללות של באטלר, באתר sports-reference.com
4. ↑  רשימת נבחרי דראפט 2002, באתר basketball-reference.com
5. ↑  טרייד המאה, באתר וואלה!‏, 3 באוגוסט 2005
6. ↑  באטלר זוכה בפרס "השחקן המשפיע של העונה", בארכיון אתר ליגת הפיתוח, 19 באפריל 2013
7. ↑  סן אנטוניו משחררת את באטלר, באתר bleacherreport.com,‏ 9 במרץ 2016
8. ↑  ההודעה על פטירתו של באטלר, באתר ליגת ה-BIG3,‏ 1 בפברואר 2018
9. ↑  Rasual Butler, Leah LaBelle Had Meth, Alcohol in Systems at Time of Death, באתר msn.com,‏ 1 ביוני 2018
**עמנואל ואניוני** (באנגלית: **Emmanuel Wanyonyi**; נולד ב-1 באוגוסט 2004) הוא אתלט קנייתי, סגן אלוף העולם (בודפשט 2023) ואלוף העולם עד גיל 20 (ניירובי 2021) בריצת 800 מטר.

ביוגרפיה
--------

ואניוני נולד בקניה.

### 2021

#### אלוף העולם עד גיל 20

באליפות העולם עד גיל 20 שנערכה בשנת 2021 בניירובי שבקניה זכה ואניוני במדליית זהב בריצת 800 מטר בשיא אליפות חדש של 1:43.76 דקות, לפני מוחמד עלי גוואנד מאלג'יריה (1:44.45 דקות) ונואה קיבט מקניה (1:44.88 דקות).

### 2022

באליפות העולם שנערכה בשנת 2022 ביוג'ין, אורגון שבארצות הברית סיים ואניוני במקום הרביעי בריצת 800 מטר בתוצאה של 1:44.54 דקות.

### 2023

#### סגן אלוף העולם

באליפות העולם שנערכה בבודפשט, הונגריה באוגוסט זכה במדליית כסף בריצת 800 מטר בתוצאה של 1:44.53 דקות, אחרי מרקו ארופ מקנדה (1:44.24 דקות), ולפני בן פטיסון מהממלכה המאוחדת (1:44.83 שניות).

שיאים אישיים
------------

### אצטדיון

* ריצת 800 מטר: 1:43.27 דקות (2023)

קישורים חיצוניים
----------------

* עמנואל ואניוני, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14974928

 |
**דיאנדרה קיין** (באנגלית: **DeAndre Kane**; נולד ב-10 ביוני 1989) הוא כדורסלן אמריקאי-הונגרי המשחק בקבוצת פריסטרי אתונה היוונית. משחק בעמדות הרכז והקלע

ביוגרפיה
--------

קיין נולד בפיטסבורג שבארצות הברית, שם גדל ושיחק שלוש שנים במכללת מרשל ושנה אחת (2014) מצוינת באייווה סטייט, במדיה נבחר לחמישייה השלישית בכל ליגת המכללות עם ממוצעים של 17.0 נק', 6.8 ריב' ו-5.9 אס' למשחק.

קריירה מקצועית
--------------

לאחר שניסה את מזלו בליגת הקיץ של ה-NBA ב-2014 במדי לוס אנג'לס לייקרס, הצטרף לקראסני אוקטיבר הרוסית וכעבור זמן קצר עבר לאנטוורפ ג'יינטס הבלגית בה סיפק ממוצעים של 14.4 נק', 7.4 ריב' ו-5.5 אס' ביורוצ'לנג' לצד 12.1 נק', 5.8 ריב' ו-3.4 אס' בליגה הבלגית.

בקיץ 2015 עבר לגרמניה ושיחק בשורות רטיופארם אולם ותרם 10.4 נק', 5.0 ריב' ו-2.9 אס' ביורוקאפ. בחודש ינואר באותה עונה עבר להפועל אילת וסיפק ממוצעים של 11.5 נק', 5.1 ריב' ו-2.7 אס' ב-19 משחקים בעונה הסדירה, ובפלייאוף שיפר ממוצעיו ל-17.8 נק', 9.3 ריב' ו-2.5 אס' למשחק, כולל 22 נק' ו-13 ריב' בחצי גמר הפיינל פור.

בעונת 2016/2017 כיכב במדי ניז'ני נובגורוד הרוסית עם 16.8 נק', 7.6 ריב' ו-4.3 אס' ביורוקאפ. לקראת סיום העונה עבר לשורות ריאל בטיס (סביליה) מהליגה הספרדית וסיפק ממוצעים של 9 נק', 7.2 ריב' ו-2.2 אס' למשחק.

בקיץ 2017 חתם קיין בשורות מכבי תל אביב לעונה עם אופציה לעונה נוספת.

קריירה בינלאומית
----------------

בקיץ 2017 קיבל קיין אזרחות הונגרית ונכלל בסגל הרחב של הנבחרת הלאומית של הונגריה לקראת יורובאסקט 2017.

קישורים חיצוניים
----------------

ויקישיתוף מדיה וקבצים בנושא **דיאנדרה קיין** בוויקישיתוף

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* אתר למנויים בלבד אריה ליבנת, דיאנדרה קיין: "אני יכול לקלוע 20 נקודות למשחק במכבי, אבל לא בטוח שננצח", באתר הארץ, 10 באוקטובר 2018
פסטיש של פוסטר התעמולה המפורסם של ג'יימס מונטגומרי פלאג המחליף בין דמותו של הדוד סם לבין גנו
פרט מפסטיש שבו הוסף מזלג לידו של סוקרטס בציור מותו של סוקרטס של ז'אק-לואי דויד משנת 1787 כדי לתאר את בעיית הפילוסופים הסועדים
**פסטיש** (**Pastiche**) היא טכניקה אמנותית שמחקה באופן קליל, ומבלי שלחיקוי זה תהיה חשיבות פרשנית, סגנון או עלילה של ספר אחר. למרות שהפסטיש לרוב היתולי באופיו, הוא על פי רוב מלא כבוד לטקסט המחוקה. דוגמאות ניתן למצוא בסיפורים הרבים המציגים את שרלוק הולמס, שלא נכתבו על ידי ארתור קונאן דויל. ספרות מעריצים רבה כתובה בפסטיש.

נעשה שימוש בפסטיש גם ביצירות שאינן ספרותיות, כולל אמנות ומוזיקה. למשל, צ'ארלס רוזן תיאר חלק ניכר מיצירותיו של מוצארט כפסטיש של סגנון הבארוק.

בפסטיש נעשה גם שימוש בפרסומות, שמחקות סגנונות ונושאים פופולריים. יצירות רבות בסוגות מסוימות, במיוחד בפנטזיה, הן במהותן פסטיש.

משמעות נוספת
------------

בשלהי המאה ה־19 באנגליה, נעשה שימוש ב**פסטיש** עם אלמנט נוסף של משמעות: יצירה תוארה כפסטיש אם צירפה יחדיו סגנונות של כמה יצירות מקוריות. כפי שמגדיר זאת מילון אוקספורד (O.E.D), פסטיש: "עירוב של מרכיבים שונים: תערובת, בליל, ערבוביה". משמעות מוקדמת זו חופפת למשמעות האטימולוגית של המילה: **פסטיש** הוא הגרסה הצרפתית למילה האיטלקית *pasticcio*: סוג של פאי העשוי ממרכיבים רבים. במהלך המאה העשרים, המילה "פסטיש" שינתה את משמעותה, כך שכעת היא משמשת במשמעות שתוארה קודם, ללא קונוטציות הכרחיות לעירוב סגנונות.
בניגוד לפרודיה, שנוטלת פסוקים ממקור ספרותי אחד ומעוותת אותם במטרה להגחיך את הנושא שבו היא דנה, הפסטיש פועל בשיטת ההטלאה: הוא מייבא פסוקים ממקורות ספרותיים אחרים, ובלי לעוות אותם, הוא עשוי גם כן להגחיך נושא כלשהו.

הפסטיש בקולנוע הפוסטמודרני
--------------------------

הפסטיש החל לתפוס את מקומו גם בקולנוע, בשני העשורים האחרונים, כאשר התחילו לצאת סרטים פוסטמודרניים. הפסטיש תפס חלק נכבד מתרבות הפוסטמודרניזם שעיקריה היו קלילות וגיחוך על השאלות הקיומיות שהציגו במאי המודרניזם. הפסטיש, יחד עם ערבוב הסגנון וצורת הבימוי הקלילה הפכו את הקולנוע הפוסטמודרני לחוויה שלא נראתה כמוה בתולדות הקולנוע. הפסטיש, בקולנוע הפוסטמודרני, משמעותו 'הדבקת' (Paste - Pastich) רעיון המוכר לכל ושימוש בו עד כדי שחיקת הרעיון. יודגש כי מדובר בהדבקה מלאכותית, אחת שלא תראה טבעית ושיהיה ידוע לנו כי הרעיון לקוח ממקום אחר. דוגמאות לפסטיש בקולנוע הפוסטמודרני ניתן למצוא בסרטיו של קוונטין טרנטינו ובסרטיהם של האחים כהן.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פסטיש** |
| ויקישיתוף תמונות ומדיה בוויקישיתוף: **פסטיש** |

* דוד גורביץ' ודן ערב, הערך "פרודיה/פסטיש", באתר אנציקלופדיה של הרעיונות

|  |  |
| --- | --- |
| בקרת זהויות עריכת הנתון בוויקינתונים | 
* GND: 4173506-7

 |
**אין אפוטרופוס לעריות** הוא כלל בהלכה היהודית, הקובע כי אין לסמוך על אף אדם בכל הקשור לשמירה על איסור עריות. לפי הכלל, כל כללי הנאמנות המקובלים בתחומים אחרים אינם תקפים בתחום העריות.

משמעויות והשלכות
----------------

במסכת חולין מבואר כי המקור ממנו ניתן להוכיח כי הרוב מכריע את הסוגיה, הוא הפסוק (ספר שמות, פרק כ"א, פסוק ט"ו) "מַכֵּה אָבִיו וְאִמּוֹ, מוֹת יוּמָת". הפסוק אומר שהמכה את אחד מהוריו חייב מיתה, וזאת למרות שאבהותו הביולוגית של האב נתונה בספק, שכן באופן טבעי אין שום עדות על כך. מכאן ניתן ללמוד שמאחר ולרוב, מי שידוע כאביו של האדם הוא אכן אביו הביולוגי, ניתן להסיק כי הוא אכן אביו. הגמרא מקשה: אולי ייתכן שחיוב המיתה על "מכה אביו ואמו" תקף רק כשידוע כי אביו ואמו לא התייחדו עם אדם נוסף, כמו למשל אם היו אסורים יחד בבית הסוהר. על כך משיבה הגמרא כי לא ניתן לסמוך בנושא זה על הסוהרים, ולא על הכללים הרגילים האומרים כי הם אכן היו אסורים יחד ולא נכנס אדם נוסף לשם, גם אם לפי חוקי בית הסוהר הדבר היה אסור, שכן בנושא עריות אין לשום אדם נאמנות.

בתלמוד ירושלמי על מסכת כתובות כתוב כי אין ממנים אפילו חסיד שבחסידים, כלומר צדיק גמור, להשגיח על הקפדה על איסורי עריות. כלל זה נפסק להלכה בשולחן ערוך.

פסילה לכהונה
------------

קיים שימוש נוסף בברייתות המובאות בתלמוד בבלי במסכת כתובות בנוגע לאשה פנויה שהתייחדה עם גבר, אשר קיים ספק אם אותו גבר היה אדם כשר או שהוא ממזר ולכן אם הוא בא עליה היא נפסלת מלהינשא לכהן. לפי רבן גמליאל ורבי יהודה היא נאמנת לומר שאדם כשר בא עליה, ואילו לפי רבי יהושע היא פסולה לכהונה מספק. שאל רבי יהושע את החולקים עליו: במה שונה דינה של זו, מדינה של אשה שנשבתה לבין הגוים, שאסורה להנשא לכהן מספק? השיבו לו רבן גמליאל ורבי יהודה: רוב עובדי כוכבים פרוצים בעריות, ולכן קיימת חזקה כי הם קיימו בשבויה מעשים האוסרים עליה להינשא לכהן. על כך השיב רבי יהושע: "אין אפוטרופוס לעריות" וגם אצל יהודים לא יתקיימו כללי הנאמנות הרגילים האומרים כי קיימת אצלם חזקת כשרות. בעל ההפלאה מסביר, כי רק במקרה זה חולק רבן גמליאל על הקביעה כי "אין אפוטרופוס לעריות" אבל ביתר המקרים יסכים רבן גמליאל שניתן לומר "אין אפוטרופוס לעריות", אפילו כנגד רוב, כדי לומר שקיים עדיין ספק. ורק במקרה זה לא משתמשים בכלל כי לא ניתן להשתמש בו כדי להוכיח ש**וודאי** האישה נבעלה.

דוגמאות לשימוש בביטוי בהקשרים שאינם הלכתיים
-------------------------------------------

גם מחוץ להקשר הלכתי מקובל לצטט את הביטוי "אין אפוטרופוס לעריות", כדי לבטא את הרעיון לפיו ללא שמירה על סייגים, כל אדם עשוי לחטוא בעבירות מהתחום המיני.

במשפט בו הורשע הרב מוטי אלון בתקיפה מינית כתבה השופטת: "חז"ל כבר כתבו שאין אפוטרופוס לעריות".

ראו גם
------

* איסור ייחוד

קישורים חיצוניים
----------------

* אין אפוטרופוס לעריות: ביקורת על "קוד התנהגות" בחברה מעורבת, מאת הרב יגאל אריאל, באתר דעת
* הערך "אין אפוטרופוס לעריות", במיקרופדיה תלמודית, באתר ויקישיבה

הערות שוליים
------------

1. ↑  תלמוד בבלי, מסכת חולין, דף י"א, עמוד ב'.
2. ↑  פרק א' סוף ה"ח.
3. ↑  שולחן ערוך, אבן העזר, סימן כ"ב, סעיף ט"ו
4. ↑  תלמוד בבלי, מסכת כתובות, דף י"ג, עמוד ב'
5. ↑  ראו כאן
6. ↑  אביאל מגנזי, הרב אלון אשם: "אין אפוטרופוס לעריות", באתר ynet, 7 באוגוסט 2013
**יאן רובצ'ק** (בפולנית: **Jan Rubczak**‏; 18 בינואר 1882 – 27 במאי 1942) היה צייר ופוסט-אימפרסיוניסטי פולני ממוצא יווני.

קורות חייו ויצירתו
------------------

בשנים 1904 עד 1911 הוא נרשם לאקדמיה לאמנויות יפות בקרקוב, שם למד אצל פלוריאן סינק ויוזף פאנקייביץ'. מאוחר יותר הוא למד באקדמיה לאמנות חזותית בלייפציג ובאקדמיה קולארוסי בפריז. בשנת 1911 הציג בסלון ד'אוטומן והציג את תערוכת היחיד הראשונה שלו בשנת 1913. בשנה שלאחר מכן הציג את תחריטיו בביאנלה בוונציה.

הוא השתייך לחברה המובחרת של האמנים הפולנים אגודת שטוקה, איתה הציג בבודפשט (1910), קרקוב (1911) וורשה (1912, 1923); הוא השתתף גם בתערוכות של קבוצת הפורמיסטים שהתארגנה בקרקוב (1917), לבוב (1918) ובפריז (1922).

עבודות הציור של רובצ'ק נקשרו בלא ספק עם הפוסט-אימפרסיוניזם הצרפתי שקודם על אדמת פולין על ידי פאנקייביץ'. בהשפעת המאסטר נוצרו ציורי טבע הדומם המוקדמים של האמן, המסודרים בקפידה על רקע בדים דקורטיביים, המשלבים בצורה הרמונית קווי מתאר עם רגישות צבע. בתקופה הצרפתית, אפנון עדין של כתמים צבעוניים עם קווי מתאר זורמים, שיקף את האסתטיקה שקידם בית הספר פונט-אבן (נוף מדרום צרפת, 1911). טווח הצבעים המועצם שיקף היטב את האווירה המוארת בשמש בתמונות שצוירו בדרום צרפת.

הוא ערך נסיעות רבות לבריטני ונורמנדי, שם צייר סצינות חוף. הסוכן והפטרון שלו היה המשורר והסוחר האמנותי הידוע, ליאופולד זבורובסקי. בשנת 1915 הוא הפך לאחד המייסדים של אגודת האמנים הפולנים. ("Société des Artistes Polonaise"). לאחר 1917 ניהל בית ספר לציור משלו בפריז. הוא המשיך להציג ברחבי פולין וארצות אחרות.

בשנת 1924 שב לפולין העצמאית, שם לימד ב"בית הספר החופשי לציור ורישום". בשנים 1931 עד 1932 עבד באקדמיה בקרקוב כעוזרו של יאן וינרסקי. במהלך תקופה זו, הוא חבר באגודת ידידי קרקוב לאמנויות יפות, שם שימש בתפקיד ארגוני.

בזמן מלחמת העולם השנייה, הוא נרצח באשוויץ, 1942

גלריה
-----

* נוף ליד היםנוף ליד הים
* מסילות ברזלמסילות ברזל
* נוף עם כנסיותנוף עם כנסיות
* כנסייה עם חורבותכנסייה עם חורבות
* בריטני בריטני
* סירות סירות
* קונקרנו קונקרנו
* חורף חורף

קישורים חיצוניים
----------------

ויקישיתוף מדיה וקבצים בנושא **יאן רובצ'ק** בוויקישיתוף

הערות שוליים
------------

1. 1 2  Jan Rubczak | Życie i twórczość | Artysta, Culture.pl (בפולנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 129704830
* ISNI: 0000 0000 2111 813X
* RKD: 124980
* VIAF: 38005520
* WorldCat: viaf-38005520

 |
**ג'ון אלן** (באנגלית: **John Allen**; נולד ב-1 בנובמבר 1982 בקואטסוויל, פנסילבניה) הוא כדורסלן עבר אמריקאי בגובה 1.96 מ' ששיחק כקלע וסמול פורוורד.

קריירת כדורסל תיכונים
---------------------

אלן שיחק בתיכון "קואטסוויל" העירוני והיה הקלע המוביל בתולדותיו עם 2,372 נקודות (עקף את ריפ המילטון שלימים יהיה כוכבה של הדטרויט פיסטונס). בשנתו האחרונה בתיכון קלע בממוצע 26 נקודות למשחק והוביל את התיכון לאליפות מדינת פנסילבניה ב-2001. באותה השנה גם נבחר לשחק במשחק מקדונלד'ס אול-אמריקן וגם למשחק ה-"EA Sports Roundball Classic All-American Game" בו קלע 29 נקודות והוביל את רשימת קלעי המשחק.

הוא גם נבחר לחמישייה השנייה של משחק "האול-אמריקן" במגזין פארייד, המגזין "USA TODAY" דירג אותו בחמישייה השלישית של שחקני התיכונים ברחבי ארצות הברית, ומגזין "SLMA" שיבח את הופעתו ב"אול-אמריקן".

קריירת מכללות
-------------

אלן בחר לשחק באוניברסיטת סיטון הול והופיע במדיה בין 2001 ל-2005. הוא הצליח לקלוע בספרות כפולות במשך כל ארבע העונות שלו במדי האוניברסיטה ונבחר לחמישיית הרוקיז של מחוז ה-"BIG EAST" לשנת 2002 ולחמישייה השנייה של מגזין "מטרופוליטן" ב-2003. עם תום לימודיו ניסה את מזלו בדראפט ה-NBA אך לא נבחר בידי שום מועדון.

קריירה מקצוענית
---------------

אלן בחר להתחיל את הקריירה שלו בליגת ה-USBL החצי מקצוענית שמשוחקת בקיץ, והצטיין במדי הניו ג'רזי פליירס מה שהוביל לזכייתו בתואר "רוקי השנה" לשנת 2005.

אלן ניסה את מזלו בליגת הקיץ של ה-NBA במדי הדטרויט פיסטונס בשנת 2005 אך לא הצליח להשיג חוזה, ולאחר מכן עבר לשחק במדי קובוט מפינלנד את עונת 2005/2006. 

בעונת 2006/2007 שיחק במדי עירוני רמת גן ועזר לה להישאר בליגת העל בכדורסל.

בעונת 2007/2008 שיחק במדי בראונשוויג מהבונדסליגה. 

ב-2008/2009 שיחק במדי שטרסבורג IG מליגת העל הצרפתית בכדורסל, ששיחקה גם בגביע יול"ב.

בעונת 2009/2010 שב לשחק במדי בראונשוויג הגרמנית. 

בעונת 2010/2011 פתח את העונה במדי קאוחוקי קרחו בסקט מהליגה הפינית אך שוחרר בטרם נגמרה השנה האזרחית ועבר לברמרהאפן מהבונדסליגה הגרמנית עד לתום עונת 2011.

בעונת 2011/2012 עבר לשחק במדי ולוצלאווק מליגת העל הפולנית בכדורסל. בקיץ של 2012 שיחק במדי "Reales de La Vega" מהרפובליקה הדומיניקנית ובתום העונה שם פרש מכדורסל מקצועני.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  דף השחקן של ג'ון אלן באתר "ספסל"
**ג'ון קנדי "ג'ק" טוויימן** (באנגלית: **John Kennedy "Jack" Twyman**; ‏21 במאי 1934 – 30 במאי 2012) היה כדורסלן אמריקאי ששיחק במשך 11 עונות בליגת ה-NBA, כולן במדי הרוצ'סטר/סינסינטי רויאלס.

קריירה ב-NBA
------------

טוויימן נבחר על ידי הרוצ'סטר רויאלס בבחירה השמינית בדראפט 1955, ושיחק בקבוצה שעברה בעונת 1958 לסינסינטי, במשך 11 עונות. עונת 1960 הייתה עונת השיא בקריירה של טוויימן, במהלכה העמיד ממוצעים של 31.2 נקודות, 8.9 ריבאונדים ו-3.5 אסיסטים למשחק. במשחקה של סינסינטי מול מיניאפוליס לייקרס ב-15 בינואר 1960, קלע טוויימן שיא קריירה של 59 נקודות. הוא נבחר לחמישיית העונה השנייה בעונות 1960 ו-1962, ולמשחק האולסטאר בעונות 1957 עד 1960, 1962 ו-1963. לאורך הקריירה קלע טוויימן 15,840 נקודות, שבעת פרישתו בשנת 1966 הציבו אותו במקום ה-20 ברשימת הקלעים המובילים בתולדות ה-NBA. בשנת 1983 הוצג כחבר בהיכל התהילה של הכדורסל כשחקן. ממוצעי הקריירה של טוויימן הם 19.2 נקודות, 6.6 ריבאונדים ו-2.3 אסיסטים למשחק.

פעילות הומניטרית
----------------

טוויימן היה האפוטרופוס החוקי של חברו לקבוצה מוריס סטוקס, ששותק עקב פגיעת ראש שספג במהלך משחק, כדי לדאוג להוצאות הרפואיות שלו. הוא ארגן את "משחק ההוקרה השנתי למוריס סטוקס" כדי לאסוף תרומות עבור סטוקס ועבור שחקני עבר נוספים שנזקקו לטיפולים רפואיים. משחק הצדקה משך לאורך השנים את כוכבי ה-NBA הגדולים ביותר, כגון ביל ראסל, וילט צ'מברלין, אוסקר רוברטסון, כרים עבדול-ג'באר, נייט ארצ'יבלד ופיט מרוויץ'. בסך הכל, גויסו במשחקים הללו למעלה מ-750 אלף דולר. כמו כן דאג טוויימן שסטוקס יקבל את הפיצויים המגיעים לו ולימד אותו לתקשר בעזרת מצמוצי עיניים. טוויימן המשיך לשמש כאפוטרופוס עד מותו של סטוקס ב-1970.

בשנת 2004, כשהוצג סטוקס כחבר היכל התהילה, קיבל טוויימן בשמו את הפרס. בשנת 2013 הציגה ליגת ה-NBA את פרס השחקן הקבוצתי על שם טוויימן-סטוקס, שמחולק לשחקנים המייצגים את "החבר האידיאלי לקבוצה".

לאחר הפרישה
-----------

בסוף שנות ה-60 ותחילת שנות ה-70 שידר טוויימן משחקי NBA עבור רשת הטלוויזיה ESPN. מאוחר יותר הפך למנהל רשת מזון, אותה מכר בשנת 1996 ברווח של מעל ל-3 מיליון דולר. ב-30 במאי 2012 מת טוויימן בסינסינטי עקב סיבוכים במחלת הלוקמיה ממנה סבל.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA
* ג'ק טוויימן, באתר "Find a Grave" (באנגלית)
* ג'ק טוויימן, באתר אנציקלופדיה בריטניקה (באנגלית)

הערות שוליים
------------

1. ↑  רשימת הנבחרים בדראפט 1955, באתר basketball-reference.com
2. 1 2  סטטיסטיקת הקריירה של טוויימן, באתר basketball-reference.com
3. ↑  צילום דו"ח המשחק בו קלע טוויימן 59 נקודות, באתר basketball-reference.com
4. ↑  על משחק ההוכרה השנתי למוריס סטוקס, באתר grantland.com
5. ↑  נמרוד עופרן‏, לב אמיץ: "מגרש השדים" על סיפורו המרגש של מוריס סטוקס, באתר וואלה!‏, 8 באפריל 2015
6. ↑  ג'ק טוויימן מת בגיל 78, באתר הניו יורק טיימס
**מעבר לכל חלום** (באנגלית: **The Fall**), הוא סרט קולנוע משנת 2006 של הבמאי ההודי טרסם סינג. הסרט מבוסס על התסריט של הסרט הבולגרי Yo Ho Ho משנת 1981, אשר נכתב על ידי ולרי פטרוב, תסריטאי, משורר ומחזאי בולגרי.
הסרט שייך לז'אנר הפנטזיה ועלילתו היא בחלקה מציאותית ובחלקה בדיונית. בניגוד לסרטי פנטזיה רבים, הסרט אינו עושה כמעט שימוש באנימציה ובאפקטים מיוחדים בקולנוע. את העולם הבדיוני שבסרט יצר הבמאי, טרסם סינג, באמצעות צילום בעשרות אתרי צילום אמתיים ברחבי העולם ובשלל תלבושות ותחפושות.

עלילה
-----

בבית חולים קטן בלוס אנג'לס של שנת 1920, מאושפז רוי ווקר (השחקן לי פייס), פעלולן קולנוע הנפצע במהלך צילומי סרט. באותו בית חולים מאושפזת גם אלכסנדריה (קטינקה אונטארו), ילדה בת 5 ששברה את ידה. רוי, שמרותק למיטתו, מתחבב על אלכסנדריה ומספר לה סיפור אודות חמישה אנשים היוצאים למסע נקמה במושל האכזר אודיוס, כל אחד מסיבתו שלו. בין חמשת האנשים ניתן למצוא את השודד במסיכה, שאחיו נרצח על ידי המושל, הודי שאשתו - שהייתה היפה בנשים - נחטפה על ידי המושל והתאבדה, וגם את צ'ארלס דרווין. החמישה נשלחים על ידי המושל לגלות באי קטן ומבודד, ולאחר שהם בורחים ממנו, הם יוצאים למסע ברחבי העולם בחיפוש אחר המושל.

במהלך הסרט מתגלים עוד ועוד פרטים על התאונה שעבר רוי, ומתברר שהסיפור שהוא מספר לאלכסנדריה הוא רק אמצעי לקנות את ליבה, על מנת שתעזור לו להתאבד. כשהסיפור הבדיוני מגיע לשלביו המכריעים, מגלים הצופים שהסיפור אינו דמיוני כמו שנראה בהתחלה, והמציאות והדמיון מתערבבים ביניהם.

הפקה
----

על פי הערות הבמאי שבגרסת ה-DVD של הסרט, טרסם סינג מימן את רוב הפקת הסרט מכספו האישי, וזאת על מנת שיוכל לביים את הסרט על פי חזונו האישי ללא שיקולים זרים. הפקת הסרט ארכה יותר מ-4 שנים, והסרט צולם ביותר מ-20 מדינות ברחבי העולם. הפסקול של הסרט הולחן על ידי קרישנה לוי.

אתרי צילום
----------

רשימה חלקית של אתרי הצילום של הסרט:

* בית החולים "ולקנברג" בקייפטאון, דרום אפריקה
* גשר קארל בפראג, צ'כיה.
* שונית הפרפר, פיג'י
* איי אנדמן וניקובר, הודו
* אגם פנגונג, לדאק, הודו
* הפארק הלאומי נמיב-נאוקלופט, נמיביה
* הטאג' מהאל, אגרה (הודו)
* ג'ודפור, ראג'סטאן, הודו
* הקולוסיאום, רומא, איטליה
* כנסיית איה סופיה, איסטנבול, טורקיה
* ג'נטאר מנטאר (ג'איפור), הודו
* וילה אדריאנה, איטליה
* באר המדרגות צ'אנד באורי (Chand Baori), ראג'סטאן, הודו

קישורים חיצוניים
----------------

* אתר האינטרנט הרשמי של מעבר לכל חלום

* "מעבר לכל חלום", במסד הנתונים הקולנועיים IMDb (באנגלית)

* "מעבר לכל חלום", באתר נטפליקס

* "מעבר לכל חלום", באתר AllMovie (באנגלית)

* "מעבר לכל חלום", באתר Rotten Tomatoes (באנגלית)

* "מעבר לכל חלום", באתר Box Office Mojo (באנגלית)

* "מעבר לכל חלום", באתר Metacritic (באנגלית)

* "מעבר לכל חלום", באתר אידיבי

* "מעבר לכל חלום", במסד הנתונים הקולנועיים KinoPoisk (ברוסית)
* דורון פישלר, ביקורת: The Fall, עין הדג, 17 בדצמבר 2013
**Seven in Heaven** הייתה תוכנית ללימוד אנגלית שהופקה על ידי הטלוויזיה החינוכית ב-1994. במהלך התוכנית שולבו שירים שמטרתם הקניית השפה האנגלית.

העלילה עוקבת אחר חייהם של שתי אחיות בשם דפני ואלכסנדרה (גיליה שטרן וניקי גינת) ואח בשם דני (צביקה פורמן) אשר גרים בדירה משותפת יחד עם כלבם אדי. הסדרה מתמקדת במערכות היחסים בין בני המשפחה ועם שכניהם וידידיהם. הסדרה נוצרה באופן המזכיר קומדיות מצבים אמריקאיות, על מנת לדבר אל התלמידים הצעירים, ובאותו הזמן מעלה מודעות לערכים חינוכיים כמו התנהגות אזרחית מופתית (civic behaviour), סבלנות והתחשבות באחרים, תרומה לקהילה ואכפתיות כלפי הסביבה.

הסדרה הייתה מיועדת לשנה הראשונה של לימוד השפה האנגלית (כיתות ג' או ד'). לסדרה הופקו עשרה פרקים והתלוו אליה ספר עבודה הנלמד בבתי ספר וקלטות אודיו.

משתתפים
-------

* גיליה שטרן – דפני, סטודנטית צעירה שרוצה להיות סופרת, אחות של אלכס ודני.
* ניקי גינת – אלכס
* צביקה פורמן – דני
* ציפורה פלד – סבתא רוז
* עניווה בן ישראל – השכן בן
* אבי חדש - רובין
* בובי לקס – קולו של הכלב "אדי"

קישורים חיצוניים
----------------

* Seven in Heaven, באתר הטלוויזיה החינוכית הישראלית סרטונים
* Seven in Heaven, במיזם "אישים" לתיעוד היצירה הישראלית
**לאונרד רוי "לן" צ'אפל** (באנגלית: **Leonard Roy "Len" Chappell**; ‏31 בינואר 1941 – 12 ביולי 2018) היה כדורסלן אמריקאי, אשר שיחק בליגות ה-NBA וה-ABA בין השנים 1962–1972. לאורך 9 עונותיו ב-NBA שיחק עבור 8 קבוצות שונות, השתתף פעם אחת במשחק האולסטאר, ורשם ממוצעים כוללים של 9.5 נקודות ו-5.3 ריבאונדים למשחק.

קריירת מכללות
-------------

צ'אפל נולד בעיר פורטג' שפנסילבניה, ובין השנים 1958–1962 למד באוניברסיטת וייק פורסט אשר בווינסטון סיילם. בעונת 1961/1962 הוביל את קבוצת הכדורסל של האוניברסיטה לפיינל פור טורניר אליפות המכללות, לראשונה בתולדותיה, תחת המאמן בונס מקיני. במשחק חצי הגמר הפסידה וייק פורסט מול אוניברסיטת המדינה של אוהיו, בה שיחקו ג'ון האבליצ'ק וג'רי לוקאס, חרף משחק מצוין של צ'אפל אשר קלע 27 נקודות והוריד 18 ריבאונדים. בסיום אותה עונה, במהלכה רשם ממוצעים של 30.1 נקודות ו-15.2 ריבאונדים למשחק, נבחר לחמישיית העונה של ליגת המכללות (First-team All-American). מאז סיום לימודיו ועד לשנת 2006 החזיק בשיא הנקודות לשחקן במחוז ACC, עד ששבר אותו שחקן אוניברסיטת דיוק, ג'יי. ג'יי. רדיק.

קריירת משחק
-----------

בדראפט ה-NBA‏ 1962 נבחר צ'אפל בבחירה הרביעית, על ידי קבוצת סירקיוז נשיונלס. בעונתו המלאה היחידה בקבוצה קלע 8.9 נקודות בממוצע למשחק, כשחקן ספסל.

לאחר משחק אחד בעונת 1963/1964 נרכש על ידי ניו יורק ניקס. בעונתו הראשונה עם הניקס הציג שיפור משמעותי, רשם ממוצעי שיא של 17.3 נקודות ו-9.8 ריבאונדים למשחק, ונבחר להשתתף במשחק האולסטאר של ה-NBA לצד חברו לקבוצה טום גולה. בשתי העונות הבאות בניו יורק סבל ממספר פציעות, ותרם 6.8 נקודות למשחק בלבד כשחקן ספסל.

בדראפט ההרחבה של שנת 1966 נבחר על ידי שיקגו בולס, ולאחר 19 משחקים במדיה הועבר בטרייד לסינסינטי רויאלס. לאחר עונה אחת בדטרויט פיסטונס נבחר על ידי מילווקי באקס בדראפט ההרחבה של שנת 1968. בשתי עונותיו במילווקי קלע 11.5 נקודות בממוצע למשחק, וסייע לה להעפיל לגמר האזור המזרחי בעונת 1969/1970. בשתי העונות הבאות שיחק עבור קליבלנד קאבלירס ואטלנטה הוקס מה-NBA, ודאלאס צ'אפרלס מליגת ה-ABA. בשנת 1972 פרש צ'אפל ממשחק, בגיל 31.

ב-12 ביולי 2018 נפטר צ'אפל, בגיל 77, לאחר שסבל מדלקת ריאות ושבץ מוחי.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות המשחק של צ'אפל, באתר basketball-reference.com
2. ↑  סטטיסטיקות המשחק בין וייק פורסט לאוהיו סטייט, באתר sports-reference.com
3. ↑  סטטיסטיקות המכללות של צ'אפל, באתר sports-reference.com
4. 1 2  ההודעה על פטירתו של צ'אפל, באתר thespun.com,‏ 14 ביולי 2018
5. ↑  רשימת הנבחרים בדראפט 1962, באתר basketball-reference.com
6. ↑  נבחרי דראפט ההרחבה 1966, באתר basketball-reference.com
7. ↑  נבחרי דראפט ההרחבה 1968, באתר basketball-reference.com
8. ↑  ההודעה על פטירתו של צ'אפל, באתר הניו יורק טיימס, 15 ביולי 2018
**פרדריק ג'יימס "פרד" קרטר** (באנגלית: **Fredrick James "Fred" Carter**; נולד ב-14 בפברואר 1945) הוא כדורסלן ומאמן עבר אמריקאי, אשר שיחק בליגת ה-NBA בין השנים 1969–1977. ממוצעיו הכוללים לאורך 8 עונותיו בליגה הם 15.2 נקודות, 3.9 ריבאונדים ו-3.5 אסיסטים למשחק.

בין השנים 1978–1993 שימש כעוזר מאמן ב-4 קבוצות שונות ב-NBA, ובשנים 1993–1994 היה המאמן הראשי של פילדלפיה 76'.

קריירת משחק
-----------

קרטר נולד וגדל בפילדלפיה שבפנסילבניה, ובין השנים 1965–1969 למד באוניברסיטת מאונט סנט מארי אשר במרילנד. לאורך 4 עונותיו בקבוצת הכדורסל של האוניברסיטה, אשר השתתפה בליגת המכללות השנייה (NCAA Division II), קלע 21.9 נקודות בממוצע למשחק.

בדראפט ה-NBA‏ 1969 נבחר קרטר בבחירה ה-43, על ידי בולטימור בולטס. בעונתו השנייה עם הבולטס סייע לקבוצה להעפיל לגמר ה-NBA, לראשונה בתולדותיה, כמחליפם מהספסל של ארל מונרו וקווין לוגרי. במהלך הפלייאוף תפס את מקומו של לוגרי בחמישייה הפותחת, ועד לסיומו היה הקלעי השלישי של קבוצתו (אחרי מונרו וג'ק מארין), עם ממוצע של 14.6 נקודות למשחק. בסדרת הגמר הובסו הבולטס מול מילווקי באקס, בה שיחקו כרים עבדול-ג'באר ואוסקר רוברטסון, בתוצאה 0–4.

בתחילת עונת 1971/1972 הועבר יחד עם לוגרי בטרייד לפילדלפיה 76', בתמורה לארצ'י קלארק. ב-3 מתוך 4 עונותיו המלאות בפילדלפיה היה הקלעי המוביל של קבוצתו, עם ממוצע כולל של 20.5 נקודות למשחק, אולם את שתיים מהעונות סיימה פילדלפיה עם המאזן הגרוע ביותר בליגה. בעונת 1974/1975 קלע שיא קריירה של 21.9 נקודות למשחק, אשר הציבו אותו במקום העשירי ב-NBA. בפלייאוף 1976 הצטיין קרטר עם 28.0 נקודות בממוצע למשחק, אך קבוצתו הודחה כבר בסיבוב הראשון, על ידי באפלו ברייבס.

בדצמבר 1976, לאחר 14 משחקים בעונת 1976/1977, הועבר בטרייד למילווקי באקס בתמורה לשתי בחירות דראפט עתידיות. עד לסיום אותה עונה קלע 8.3 נקודות למשחק בלבד, ובסיומה פרש ממשחק, בגיל 32.

קריירת אימון
------------

בשנת 1978 מונה למאמן קבוצת כדורסל הנשים של אוניברסיטת מאונט סנט מארי, בה למד בעברו כסטודנט.

לקראת עונת 1981/1982 הצטרף לצוות האימון של אטלנטה הוקס, כעוזרו של מאמן הקבוצה קווין לוגרי, ובשנים 1983–1985 שימש כעוזרו בשיקגו בולס. בעונת 1984/1985 שיחק בקבוצה הרוקי מייקל ג'ורדן. בין השנים 1985–1987 היה עוזר מאמן בוושינגטון בולטס, תחת המאמנים ג'ין שו וקווין לוגרי.

בקיץ 1987 מונה לעוזרו של מאמן פילדלפיה 76', מאט גוקאס, וב-4 העונות הבאות נשאר בתפקיד תחת ג'ים ליינאם. בעונות 1990 ו-1991 העפילה הקבוצה לחצי גמר האזור המזרחי, בהובלתו של צ'ארלס בארקלי.

במרץ 1993, כאשר עמד מאזן הקבוצה בעונת 1992/1993 על 19 ניצחונות ו-37 הפסדים, מונה קרטר למאמן הראשי של הסיקסרס במקומו של דאג מו. עד לסיום אותה עונה רשמה פילדלפיה מאזן שלילי 7–19, ובעונה העוקבת השיגה תחת קרטר מאזן שלילי 25–57. בקיץ 1994 פוטר מתפקידו בקבוצה, ומאז לא שב לאמן.

קישורים חיצוניים
----------------

* פרופיל, באתר Basketball-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של קרטר ב-NBA, באתר basketball-reference.com
2. 1 2  סטטיסטיקות האימון של קרטר ב-NBA, באתר basketball-reference.com
3. ↑  מתעדכנים עם פרד קרטר, באתר baltimoresun.com,‏ 15 בפברואר 2013
4. ↑  רשימת הנבחרים בדראפט 1969, באתר basketball-reference.com
5. ↑  קרטר ולוגרי נשלחים בטרייד לפילדלפיה, באתר הניו יורק טיימס, 19 באוקטובר 1971
6. ↑  סטטיסטיקות הסדרה בין פילדלפיה לבאפלו, באתר basketball-reference.com
7. ↑  ההנאות הקטנות של קרטר, באתר ספורטס אילוסטרייטד, 5 במרץ 1979
**אני לא שם** (באנגלית: **I'm Not There**) הוא סרט משנת 2007 שנעשה בהשראת הביוגרפיה של הזמר האמריקאי בוב דילן, בבימויו של טוד היינס.

הסרט מתאר את דילן בשלבים שונים בחייו, כאשר מגלמים אותו שישה שחקנים שונים: מרקוס קארל פרנקלין, בן וישו, הית' לדג'ר, כריסטיאן בייל, ריצ'רד גיר וקייט בלאנשט. הסרט היה מועמד לפרס אוסקר וזכה בפרס גלובוס הזהב על משחקה של בלאנשט. הסרט נבחר לאחד מעשרת הסרטים בעלי העלילה לא ליניארית הטובים ביותר של אתר הקולנוע "The Script Lab".‏

עלילה
-----

הסרט מציג את סיפורו של דילן בשישה שלבים בחייו, כאשר בכל שלב מגלם אותו שחקן אחר, אשר עונה לשם אחר.

מרקוס קארל פרנקלין משחק את דילן המכנה את עצמו על שם משורר המחאה הנערץ עליו, "וודי גאת'רי", כשהוא בן 11 לאחר שברח ממוסד לעבריינים צעירים. כריסטיאן בייל משחק את דילן כג'ק רולינס, זמר צעיר בעל מודעות חברתית, ואחר כך, כאב ג'ון, נוצרי הנולד מחדש שמופיע עם שירי דת בכנסייה קטנה. קייט בלאנשט משחקת את ג'וד קווין, כדילן בשיא הקריירה בסוף שנות ה-60, כאשר הקהל המקורי שלו מתחיל לזנוח אותו. בן וישאו מגלם את דילן כצעיר מרדן בשם המשורר ארתור רמבו. ריצ'רד גיר מגלם דמות מזדקנת כמו מתוך מערבון מהמערב הפרוע, בעיירה נידחת. הית' לדג'ר מגלם את רובי קלרק, שחקן הוליוודי אשר התפרסם בסרט בו גילם את דילן, שנמצא בסכסוך גירושים עם אשתו (שארלוט גינסבורג).

החלקים השונים בסרט מצולמים במצלמות שונות ובסגנונות שונים, כאשר חלקם בשחור-לבן וחלקם בצבעים.

פסקול
-----

פסקול הסרט מכיל גרסאות כיסוי לשירים של דילן המבוצעים על ידי אמנים כמו: סוניק יות', ריצ'י הייבנס, קאט פאוור, וילי נלסון, סופיאן סטיבנס, שארלוט גינסבורג ועוד. כמו כן נמצא בו השיר של דילן שלא פורסם באופן רשמי טרם הסרט בשם "I'm Not There".

הפקה
----

צילומי הסרט החלו ביולי 2006 במונטריאול, קנדה. עלות הפקת הסרט הייתה כ-20 מיליון דולר. הקרנת הבכורה הייתה בפסטיבל הסרטים בטלרויד, קולורדו, ב-31 באוגוסט 2007. הקרנות הסרט בארצות הברית ובקנדה החלו בנובמבר 2007. תסריטאי הסרט הוא הישראלי אורן מוברמן.

קישורים חיצוניים
----------------

* 

* אתר האינטרנט הרשמי של אני לא שם

* "אני לא שם", במסד הנתונים הקולנועיים IMDb (באנגלית)

* "אני לא שם", באתר נטפליקס

* "אני לא שם", באתר AllMovie (באנגלית)

* "אני לא שם", באתר Rotten Tomatoes (באנגלית)

* "אני לא שם", באתר Box Office Mojo (באנגלית)

* "אני לא שם", באתר Metacritic (באנגלית)

* "אני לא שם", באתר אידיבי

* "אני לא שם", במסד הנתונים הקולנועיים KinoPoisk (ברוסית)

הערות שוליים
------------

1. ↑  Ally Sinyard, Top 10 Best Nonlinear Films, The Script Lab,
**שי בירוק** (נולד ב-15 ביוני 1984 באתיופיה) הוא כדורגלן עבר ישראלי ששיחק בעמדת הקשר. נחשב על ידי רבים לכישרון שלא מומש.

קריירת מועדונים
---------------

בירוק נולד באתיופיה, ובגיל 6 עלה לישראל. בגיל 9 החל לשחק בקבוצת הילדים של בית"ר נס טוברוק בנתניה.

בשנת 2001 עבר בירוק לשחק במדי קבוצת הנערים של אייאקס אמסטרדם בעקבות משחק מול הפועל כפר סבא בו נכח מגלה כישרונות של המועדון. באייאקס שיחק בירוק לצידו של דניאל דה רידר. כשהיה בן 16 רכשה טוטנהאם הוטספר את הזכות להחתימו תמורת מיליון דולר.

בגיל 17 עבר בירוק לקבוצת הנוער של מכבי חיפה והיה סגן מלך השערים של ליגת העל לנוער עם 21 כיבושים. באוגוסט 2002 השתתף לראשונה במשחק בוגרים של מכבי חיפה. בספטמבר 2003 שיחק לראשונה בליגת העל בכדורגל, וגם כבש את אחד השערים בניצחון מכבי חיפה 0-4 על בית"ר ירושלים. בירוק היה חלק מהקבוצה שזכתה באליפות הליגה בשנים 2003/2004, 2004/2005 ו-2005/2006, אך לרוב שולב כשחקן מחליף.

בעונת 2006/2007 שיחק במכבי נתניה הגיע איתה למקום השני אך איכזב ביכולתו ושוחרר מהקבוצה. בעונה שלאחר מכן חתם בהפועל באר שבע, במדיה שותף ב-7 משחקי ליגה בלבד. ביולי 2008 חתם בהפועל בני לוד לשנתיים, אך שוחרר מהמועדון לאחר חודשיים, אחרי שלא הגיע לכמה אימונים.

לאחר שלא שיחק כשנתיים החל בירוק להתאמן בהפועל אשקלון, תחת הדרכתו של המאמן גיא עזורי, אך לא היה רשום במועדון. לאחר כחצי שנה, ב-13 בינואר 2011, חתם בירוק רשמית בקבוצה.

בקיץ 2011 חתם בירוק בהפועל כפר סבא, במדיה שיחק עד ינואר 2012.

נבחרות ישראל
------------

במדי נבחרת נערים ב' עד גיל 16 של ישראל רשם 6 הופעות. במדי נבחרת הנוער של ישראל רשם בירוק 8 הופעות ו-3 שערים. במדי הנבחרת הצעירה עד גיל 21 רשם 3 הופעות.

קישורים חיצוניים
----------------

* פרופיל, באתר ההתאחדות לכדורגל בישראל
* עמוד השחקן באתר מכבי חיפה

הערות שוליים
------------

1. ↑  אתר למנויים בלבד עירד צפריר, שי בירוק: "הייתי חלש מנטלית. איבדתי את החשק לכדורגל", באתר הארץ, 6 באוגוסט 2015
2. ↑  טל מילר, "אני רואה את בניון וגיא אסולין וזה הורג אותי", באתר mynet (כפי שנשמר בארכיון האינטרנט), 17 בדצמבר 2009
3. ↑  איציק גניש‏, להציל את טוראי בירוק, באתר וואלה!‏, 9 במרץ 2005
**המועצה הארכיאולוגית** היא גוף סטטוטורי הקיים מתוקף סעיפים 36-34 לחוק העתיקות. חברי המועצה ממונים על ידי שר החינוך והתרבות.

תפקיד המועצה
------------

לייעץ לשר החינוך והתרבות, למנכ"ל רשות העתיקות ולמועצת רשות העתיקות בענייני ארכאולוגיה ועתיקות, שיובאו בפניה על ידיהם. כלומר, המועצה הארכאולוגית היא הגוף המקצועי העליון במדינת ישראל המייעץ לרשות העתיקות הממונה על אכיפת חוק העתיקות והסדרת כל הפעילות הנוגעת לעתיקות ולאתרי עתיקות בישראל.

ועדות משנה
----------

המועצה רשאית לאצול מסמכויותיה לוועדות מבין חבריה. הוועדה העיקרית הקיימת מטעמה של המועצה הארכאולוגית היא הוועדה למתן רישיונות לחפירה ארכאולוגית, לפי סעיף 12 לחוק העתיקות. 

* **ועדת הרישיונות** - ועדה שחברים נציגים מן המחלקות לארכאולוגיה של האוניברסיטאות בישראל. הוועדה בודקת מצד אחד את הכשרתו המקצועית של מבקש הרישיון ואת ניסיונו המעשי (בשירותם של ארכאולוגים ותיקים ממנו), וכן את כשירותו של המוסד שמטעמו מבוקש רישיון החפירה להעניק שירותים מקצועיים לחפירה (כגון, מעבדות, מחסנים, ספרייה מקצועית, שירותים טכניים שונים).

* **ועדת שימור** - ועדה לבירור סוגיות בעיתיות בשימור ובשחזור מבנים עתיקים ולייעוץ לתחום השימור שברשות העתיקות בדבר הפעולות שיש לנקוט, או להימנע מנקיטה, בסוגיות ספציפיות המובאות בפניה.

* **ועדת ערר** - ועדה שחברים בה שני חברים שממנה המועצה שלא מבין חבריה הקבועים (אלה יהיו בדרך כלל ארכאולוגים מקצועיים מן המוסדות האקדמאים בארץ). בראש הוועדה עומד שופט, או מי שכשיר להיות שופט שממנה שר המשפטים. אל ועדת הערר יכולים לפנות מי שרואים עצמם נפגעים מהחלטות מנכ"ל רשות העתיקות. חוק העתיקות (סעיף 36) מונה את ההחלטות שניתן לערער עליהם, ובהן: קביעת גודלו של אתר עתיקות, סירוב לתת רישיון חפירה, סירוב לתת רישיון למסחר בעתיקות, ועוד. הגשת העררים לוועדת הערר נעשית באופן מקוון באתר ועדת הערר לפי חוק רשות העתיקות, התשל"ח-1978.

היסטוריה
--------

המועצה הארכאולוגית הראשונה הוקמה בידי פרופ' ג'ון גרסטנג שהקים את מחלקת העתיקות של ממשלת המנדט הבריטי והיה למנהלה הראשון. המועצה הוקמה מתוקף פקודת העתיקות הראשונה שנוסחה בשנת 1920. המועצה כונתה "המועצה הארכאולוגית המייעצת" (Archaeological Advisory Board). הישיבה הראשונה של המועצה הארכאולוגית התקיימה ביום 20 בספטמבר 1920, במעמד הנציב העליון, הרברט סמואל.

בישיבה הראשונה של המועצה השתתפו: ג'ון גרסטנג; ויליאם ג'ון פיתיאן-אדמס (W.J. Phythian-Adams) מבית הספר הבריטי לארכאולוגיה בירושלים; האדריכל אנטוניו ברלוצי; האב לגראנז' מבית הספר הצרפתי למקרא ולארכאולוגיה בירושלים; הארכימנדריט קלאופס, הפטריארך האורתודוקסי של ירושלים; ד"ר ויליאם פוקסוול אולברייט, מנהל בית הספר האמריקאי לחקר המזרח בירושלים. הנציג היהודי היה ד"ר ארתור רופין. בעקבות התערבות הנציב העליון, הוחלף רופין לאחר מכן בד"ר נחום סלושץ מטעם החברה העברית לחקירת ארץ-ישראל ועתיקותיה. 

עם סיום המנדט הבריטי והקמת מדינת ישראל הוקמה מחלקת העתיקות הישראלית, וגם מטעמה התמנתה מועצה ארכאולוגית שהמשיכה לפעול כל העת.

הערות שוליים
------------

1. ↑   חוק העתיקות, בספר החוקים הפתוח
2. ↑  ועדת ערר לפי חוק העתיקות, התשל"ח-1978

קישורים חיצוניים
----------------

* אתר ועדת הערר לפי חוק רשות העתיקות, התשל"ח-1978
**על כנפי נשרים** (באנגלית: **The Wings of Eagles**) הוא סרט מלחמה ביוגרפי אמריקאי משנת 1957 בבימויו של ג'ון פורד, עם ג'ון ויין ומורין אוהרה בתפקידים הראשיים.

התסריט מבוסס על הביוגרפיה של פרנק "ספיג" ויד (אנ') שהיה טייס וממקימי הכוח האווירי בצי ארצות הברית. הוא המשיך בפעילותו בחיל הים למרות פציעה קשה שגרמה לו לשיתוק חלקי וגם כתב תסריטים ומחזות.

ויד עבד גם עם הבמאי ג'ון פורד שביים לפי תסריטיו ומופיע בסרט הזה בשם ג'ון דודג'. פורד ביים את הסרט כמחווה לידידו ויד שמת עשר שנים לפני כן.

הסרט הופק בעזרת צי ארצות הברית ויש בו קטעים של קרבות אמיתיים.

תקציר העלילה
------------

פרנק "ספיג" ויד (ג'ון ויין) הוא מהטייסים הראשונים בצי ארצות הברית. הוא מטיס ללא רשות מטוס ימי עמו נמצא גם קפטן הזארד (קנת טובי), טייס בצבא ארצות הברית. ויד נאלץ לבסוף לנחות מחוסר דלק לתוך מסיבה לכבוד אדמירל מופאט (אנ') (אדמונד לאו). הוא ננזף אך האדמירל מכיר ברצונו להעצים את הכוח האווירי של הצי למרות מגבלות תקציב של הסנאט. ויד יוזם השתתפות הצי במטס סביב העולם נגד טייסי הצבא. לפני המטס מתחוללת קטטה גדולה בין טייסי הצי והצבא. ויד וחברו לטיסה ג'ון פרייס (אנ')(קן קרטיס) וגם אחרי שטייסי הצי מנצחים.

ויד נשוי למין (מורין אוהרה) אבל תפקידיו מרחיקים אותו מהבית. לאחריו שבנו התינוק מת, נולדות לו שתי בנות. ויד נמצא בוושינגטון ומשפחתו בקליפורניה. הוא מועלה לדרגת לוטננט קומנדר ומפקד טייסת. ויד חוזר לביתו ובנותיו בתחילה לא מזהות אותו. עם הזמן הם מתפייסים אך באחד הלילות קם ויד לשמע בכי של אחת הבנות. הוא נופל במדרגות ושובר חוליה בעמוד השדרה הצוארי.

הוא מועבר לניתוח ושיקום בבית החותים של הצי בסן דייגו ומוצמד אליו חברו הטייס "ג'אגהד" קרסון. ויד לא רוצה שמין תבקר אותו עד שיישתקם. הוא עובר שיקום ממושך שבסופו הוא מסוגל ללכת בצליעה כבדה בעזרת קביים. בתקופה זו הוא מחבר מחזה ותסריטים מצליחים ומתקשר לבמאי הסרטים ג'ון דודג' (וורד בונד) שהוא למעשה הבמאי ג'ון פורד. בינתיים הוא מפתח צורת לחימה של נושאות מטוסים קטנות שישמשו כתגבורת של נושאות המטוסים הגדולות במטוסים וציוד לחימה.

הוא חוזר למין בתקווה לבנות שוב את משפחתו אך פורצת מלחמה עם יפן והוא מקבל פיקוד על נושאת מטוסים ומשתתף בקרבות. הם מופצצים על ידי מטוסים יפנים וחברו קרסון נפצע. ויד לא עומד בלחץ ולוקה בהתקף לב שלאחריו הוא נפרד מפקודיו בנושאת המטוסים לקול המנון הצי האמריקאי.

צוות השחקנים
------------

| שם השחקן/ית | שם הדמות | הערות |
| --- | --- | --- |
| ג'ון ויין | פרנק "ספיג" ויד | טייס |
| מורין אוהרה | מין ויד |  |
| דן דיילי | "ג'אגהד" קארסון | טייס |
| וורד בונד | ג'ון דודג' | במאי סרטים |
| קנת טובי | קפטן הזארד | טייס בצבא ארצות הברית |
| קן קרטיס | ג'ון פרייס | טייס |
| אדמונד לאו | אדמירל מופאט |  |

קישורים חיצוניים
----------------

* "על כנפי נשרים", במסד הנתונים הקולנועיים IMDb (באנגלית)
* "על כנפי נשרים", באתר נטפליקס
* "על כנפי נשרים", באתר AllMovie (באנגלית)
* "על כנפי נשרים", באתר Rotten Tomatoes (באנגלית)
* "על כנפי נשרים", באתר Box Office Mojo (באנגלית)
* "על כנפי נשרים", במסד הנתונים הקולנועיים KinoPoisk (ברוסית)
* קדימון לעל כנפי נשרים, באתר יוטיוב
* פרנק ויד משתעשע במטוס ימי, באתר יוטיוב
* על כנפי נשרים, באתר TCM
* הקטטה בין טייסי הצי לטייסי הצבא, באתר יוטיוב
* פרנק ויד מסביר את תוכניתו לאדמירל מופאט, באתר יוטיוב
* ג'ון ויין ומורין אוהרה בסרט, באתר יוטיוב
**סם קלנסי הבן** (באנגלית: **Sam Clancy, Jr**; נולד ב-4 במאי 1980) הוא כדורסלן אמריקאי המשחק בעמדת הפאוור פורוורד והסנטר. גובהו 2.02 מטר.

קריירה
------

קלנסי למד באוניברסיטת דרום קליפורניה (USC) בחוג לסוציולוגיה ושיחק כדורסל בנבחרת הקולג'. בשנת 2001 נרשם לדראפט ה-NBA, אך לבסוף לא השתתף בו, ושיחק עוד שנה במכללה ובסופה נבחר לשחקן השנה, ולחמישייה השנייה של העונה של Associated Press. הוא סיים את הקריירה שלו במכללה במקום הראשון בכל הזמנים בחסימות (195), שלישי בנקודות (1,657), שני בריבאונדים (839) וחמישי בחטיפות (134).

בשנת 2002 נבחר קלנסי בדראפט ה-NBA על ידי פילדלפיה 76' במקום ה-45, אך לא שיחק בעונה הראשונה שלו עקב פציעה בברך. הוא עבר לשחק באיידהו סטאמפיד מליגת ה-CBA ובסופה נבחר לשחקן המצטיין ולשחקן ההגנה של העונה (2004/5).

בעונות שלאחר מכן נדד בין קבוצות שונות ברחבי העולם: הירקליס סלוניקי, קראקס, אינצ'ון, אוניקס קאזאן, אוראל גרייט, צסק"א סמרה, ויאדוליד ולה-מאן סארת.

בנובמבר 2009 חתם קלנסי בבני השרון מליגת העל הישראלית והעמיד ממוצעים של 10.6 נקודות, 7.4 ריבאונדים ו-1.4 אסיסטים.
בספטמבר 2010 חתם קלנסי בהפועל ירושלים המשחקת בליגת העל וביורוקאפ.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)